29.11.2019 Stofnþing Bogfimisambands Íslands ( BFSÍ ) verður haldið sunnudaginn 1. desember nk. kl. 13:00 í Íþróttamiðstöðinni í Laugardal . Á þinginu verður fyrsta stjórn sambandsins kosin og lög sambandsins tekin til afgreiðslu . Bogfiminefnd ÍSÍ hefur starfað innan vébanda ÍSÍ um langt skeið og hefur nefndin haft umsjón með útbreiðslu og uppbyggingu greinarinnar á Íslandi undir leiðsögn og eftirliti Íþrótta - og Ólympíusambands Íslands . Á Evrópuleikunum í Bakú 2015 keppti Sigurjón Atli Sigurðsson og á Evrópuleikunum í Minsk 2019 keppti Eowyn Marie Alburo Mamalias í trissuboga , en hún var yngsti keppandinn á leikunum . Einnig var keppt í bogfimi á Smáþjóðaleikunum í San Marínó árið 2017 og áttu íslenskir keppendur þar góðu gengi að fagna , m.a. unnust gullverðlaun og bronsverðlaun í trissuboga kvenna . Með stofnun Bogfimisambands Íslands verða sérsambönd ÍSÍ orðin 33 talsins .